Gengið frá nýjum fiskveiðisamningi við Færeyinga . Þorskveiðiheimildir færeyskra skipa við Ísland verða auknar en keiluveiðiheimildir minnkaðar á þessu ári samkvæmt nýjum fiskveiðisamningi sem Sigurður Ingi Jóhannsson ráðherra sjávarútvegsmála og Jakob Vestergaard sjávarútvegsráðherra Færeyja hafa skrifað undir . Samkomulag þjóðanna um gagnkvæman aðgang í lögsögum hvors annars á veiðum á kolmunna og norsk íslenskri síld stendur óbreytt frá fyrra ári . Farið var ítarlega yfir samkomulag um veiðar Færeyinga á botnfiski við Ísland og þá sérstaklega hátt hlutfall keilu af aflanum . Horfur keilustofnsins eru ekki jákvæðar og hefur ráðgjöf farið stiglækkandi . Ákveðið var að heildarmagn botnfisks stæði óbreytt , 5600 tonn , en að sett yrði þak á keiluaflann þannig að hann lækkaði um 350 tonn í ár og 350 tonn til viðbótar á næsta ári , niður í 400 tonn . Heimild til Færeyinga til þorskveiða eykst hins vegar um 175 tonn í ár og 175 tonn á næsta ári og verður þá 1.550 tonn . Færeyingar hafa haft heimild til loðnuveiða við Ísland og fá hlut af þeim afla sem fellur til Íslands innan loðnusamningsins . Rætt var hversu döpur nýliðin loðnuvertíð var , sú næstlélegasta í um 30 ár . Sigurður Ingi fór yfir mikilvægi loðnunnar fyrir lífkerfi í hafinu við Ísland en loðnunni fylgja gríðarlegir orkuflutningar inn í lífkerfið . Í ljósi þessa og óvissu með stöðu stofnsins fyrir næsta ár er mikilvægt að ræða hlut Færeyja á loðnuveiðunum . Ákveðið var að taka þessa umræðu upp í desember áður en næsta vertíð hefst og vísbendingar um ástands stofnsins eftir rannsóknir ársins liggja fyrir . Þetta kemur fram í frétt frá atvinnuvegaráðuneytinu .